പിഎസ്സി വിജയത്തിനായി ഒരുമിച്ച് തീവ്രപരിശീലനം ഒടുവില് ഒരുമിച്ച് കാക്കിയണിഞ്ഞ് ഈ ഇരട്ടസഹോദരങ്ങള് നാട്ടിലെ താരങ്ങളായി ജിഷ്ണുവും വിഷ്ണുവും വാഴൂര്: കോട്ടയം വാഴൂരിലെ 29കാരായ ഈ ഇരട്ടസഹോദരങ്ങള് ഇപ്പോള് നാട്ടിലെ താരങ്ങളാണ്. ഒരുമിച്ച് സ്കൂള്കോളേജ് പഠനം പൂര്ത്തിയാക്കി, ഒരുമിച്ച് പിഎസ്സി പഠനവും ആരംഭിച്ച ഇരുവരും ഇപ്പോള് കാക്കിയും തൊപ്പിയുമണിഞ്ഞ് ജോലിയില് പ്രവേശിക്കാന് ഒരുങ്ങുകയാണ്. വാഴൂര് ഇളങ്ങോയി പുത്തന്പുരയ്ക്കല് വീട്ടിലെ ഗോപിനാഥന്നായരുടേയും സുഷമയുടേയും മക്കളായ ജിഷ്ണുവും വിഷ്ണുവുമാണ് ഈ അപൂര്വ സഹോദരങ്ങള്. ജിഷ്ണുവും വിഷ്ണുവും ഒന്നിച്ച് പോലീസ് കോണ്സ്റ്റബിള് പരിശീലനം പൂര്ത്തിയാക്കിയാണ് ജോലിയില് പ്രവേശിക്കാനൊരുങ്ങുന്നത്. ഇരുവരും ഒരേസ്കൂളില് ഒരേ ക്ലാസുകളിലായാണ് പഠനം പൂര്ത്തിയാക്കിയത്. ചെറുപ്പകാലം മുതല് ഇരുവരുടെയും മോഹമായിരുന്നു പോലീസുകാരാകുക എന്നത്. കാഞ്ഞിരപ്പള്ളി ഐഎച്ച്ആര്ഡി കോളേജില്നിന്ന് ബിഎസ്സി ഇലക്ട്രോണിക്സ് പഠനം പൂര്ത്തിയാക്കിയ ഇരുവരും പുതുപ്പള്ളി ഐഎച്ച്ആര്ഡി കോളേജില്നിന്ന് എംഎസ്സി ബിരുദവും നേടി. പഠനത്തിനിടെ തന്നെ 18 വയസ്സ് പൂര്ത്തിയായപ്പോള് മുതല് എല്ലാ പിഎസ്സി പരീക്ഷകള്ക്കും അപേക്ഷ നല്കി എഴുതിത്തുടങ്ങി. പലപ്പോഴും ലിസ്റ്റില് കയറിയെങ്കിലും ജോലി കിട്ടിയില്ല. ഇതോടെ സര്ക്കാര് ജോലി നേടാന് തീവ്രപരിശീലനം തുടങ്ങി. ഒരുമിച്ചായിരുന്നു പിഎസ്സി പരിശീലനവും. പരസ്പരം ചോദ്യങ്ങള് ചോദിച്ചും എഴുതിയുമെല്ലാം അറിവുകള് നേടി. 2018ല് നടന്ന പോലീസ് കോണ്സ്റ്റബിള് പരീക്ഷയുടെ പ്രധാന പട്ടികയില് ഇരുവരും ഇടം നേടിയതോടെ ആത്മവിശ്വാസം ഇരട്ടിയായി. കായിക പരിശോധനയ്ക്കായി ഒന്നിച്ച് കഠിന പരിശ്രമവും ആരംഭിച്ചു. കണ്ണൂരിലെ പോലീസ് ക്യാംപില്നിന്നാണ് ഇരുവരും പരിശീലനം പൂര്ത്തിയാക്കിയത്. ഉടനെ ഇവര് കുട്ടിക്കാനത്തെ പോലീസ് ക്യാമ്ബിലേക്ക് മാറും. ഒന്നിച്ച് ഒരേ സ്റ്റേഷനില് തന്നെ ജോലിചെയ്യണമെന്നാണ് ഇവരുടെ മറ്റൊരു ആഗ്രഹം.